14 Ka lekgetlho le lengwe, Jesu o ne a kgala Bafarasai a re ke “bagogi ba ba foufetseng, ba [ba] tlhotlhang montsana mme [ba] kodumetsa kamela.” (Mathaio 23:24) Pheteletso eno e ne e na le bokao jo bogolo tota. Ka ntlha yang? Tsela e ka yone go neng go bontshiwa pharologanyo fa gare ga montsana o monnye le kamela, e e neng e le nngwe ya diphologolo tse dikgolo go gaisa tsotlhe tse di neng di itsewe ke bareetsi ba ga Jesu, e ne e kgatlha tota. Go fopholediwa gore bokete jwa kamela e e tlwaelegileng bo ka lekana le bokete jwa mentsana e ka nna dimilione di le 70! Gape Jesu o ne a itse gore Bafarasai ba ne ba tlhotlha beine ya bone ka sefo ya letsela. Batho bano ba ba gagamaletseng melao ba ne ba dira jalo gore ba se ka ba metsa montsana mme ka jalo ba bo ba sa nne phepa kafa mokgweng. Le fa go ntse jalo ba ne ba kodumetsa kamela ka tsela ya tshwantshetso, mme le yone e ne e se phepa. (Lefitiko 11:4, 21-24) Molaetsa wa ga Jesu o ne o utlwala sentle. Bafarasai ba ne ba diragatsa ka kelotlhoko thata le dilo tse dinnye tse di neng di batlwa ke Molao, mme ba ne ba tlhokomologa dilo tse di bokete segolo—“tshiamiso le kutlwelobotlhoko le boikanyegi.” (Mathaio 23:23) A bo Jesu a ne a senola sentle se tota ba leng sone!